Norjan hallitus on kieltämässä turkistarhojen toiminnan.

Kuvassa Uusikaarlepyyn turkistarha. KALLE LYDMAN

Norjan hallitus haluaa kieltää turkistarhauksen. Tarhojen on tarkoitus lopettaa toimintansa vuoden 2025 alkuun mennessä.

Norjalainen eläinoikeusjärjestö NOAH riemuitsi asiasta Facebook-sivuillaan näin: " KYLLÄ! ME TEIMME SEN! TURKISTARHAUS KIELLETÄÄN! "

Norjan turkistuottajien mukaan viimeinen sana asiassa ei ole kuitenkaan vielä sanottu. He toivovat, ettei hallitus saisi suunnitelmaansa läpi.

- Tämä on todella vakavaa. Olemme erittäin pettyneitä siihen, että meidät uhrataan, sanoo Norjan turkistuottajien edustaja Bertran Trane Skardsem norjalaiselle NRK:lle.

Suomen Oikeutta eläimille -yhdistys pitää Norjan hallituksen päätöstä edistysaskeleena eläinsuojelulle.

- Olemme erittäin iloisia Norjan päätöksestä. Toivomme, että myös Suomen hallitus ottaisi uudelleen harkintaan hallitusohjelmaan kirjatun nollalinjauksen eläinsuojeluun tehtävistä satsauksista. Eläinsuojelun surkeasta tasosta on tulossa meille todellinen häpeäpilkku, sanoo Kristo Muurimaa Oikeutta eläimille -yhdistyksen tiedotteessa.

Yhdistyksen mukaan Norjan päätös jättää Suomen yhä kauemmas eläinsuojelun kehityksen kärjestä.

Pohjoismaista Ruotsi ja Tanska ovat kieltäneet kettujen kasvatuksen ahtaissa verkkopohjaisissa häkeissä.